DA Den Europæiske Unions Tidende CE 84/117

(2004/C 84 E/0153)

SKRIFTLIG FORESPØRGSEL E-3928/03

af Stavros Xarchakos (PPE-DE) til Kommissionen

(19. december 2003)

Om: Skove og boligkooperativer i Grækenland

Kommissær Wallström oplyste i sit svar på min forespørgsel E-3196/03, at Kommissionen ikke har kendskab til statistikker eller oplysninger vedrørende uautoriseret byggeri i forskellige medlemsstater, og at den derfor ikke er i stand til at vurdere omfanget af det uautoriserede byggeri i Grækenland. Hun svarede endvidere, at Kommissionen aldrig havde modtaget oplysninger fra de græske myndigheder om byggestandarderne for de uautoriserede bygninger i Grækenland. I det samme svar understreger hun, at den for nylig vedtagne »Forest Focus«-forordning omfatter en definition af »skov« og »andre skovarealer«, som gælder for de aktioner, som forordningen støtter. Endelig bemærker hun, at spørgsmålet vedrørende medlemmer af boligkooperativer, som endnu ikke har kunnet få en byggegrund til trods for, at de har betalt bidrag til boligkooperativet, henhører under de nationale myndigheders ansvar og som sådan reguleres af de nationale love.

Med beklagelse konstaterer jeg, at svaret fra den (meget foretagsomme) kommissær er mangelfuldt, eftersom det, hvad angår det vilkårlige byggeri, i den græske presse den 5. december 2003 kunne læses, at den sjuskede opførelse af bygningerne »ville fylde Athen med kister i tilfælde af et jordskælv af styrke 6 på richterskalaen«, mens næsten alle de græske medier samme dag fordømte regeringens vedtagelse af en lov, der truer de få græske skove, der stadig er tilbage. Det er ligeledes forbløffende, at den kendsgerning, at tusindvis af græske statsborgere ofte i årtier har betalt bidrag til boligkooperativer uden at have fået noget som helst til gengæld, slet ikke synes at optage Kommissionen.

Er der eller er der ikke i henhold til fællesskabslovgivningen tale om krænkelse af rettigheder og udnyttelse af tusinder af EU-borgere, der betaler bidrag til kooperativer uden at opnå nogen som helst modydelser? Hvorfor kræver Kommissionen ikke selv detaljerede oplysninger om byggeriet, siden de græske myndigheder ikke har fremsendt oplysninger om det uautoriserede byggeri? Kan kommissær Wallström oplyse mig, hvilke definitioner af skov og skovarealer der er indeholdt i den forordning, som hun nævner i sit svar?

Svar afgivet på Kommissionens vegne af Margot Wallström

(2. februar 2004)

Kommissionen kan informere det ærede medlem om, at den ikke har kendskab til de i den græske presse den 4. december 2003 offentliggjorte oplysninger om uautoriseret byggeri i Grækenland. Som den gjorde opmærksom på i sit tidligere svar på det ærede medlems skriftlige forespørgsel E-3196/03 (1) den 4. december 2003, ligger Kommissionen ikke inde med statistisk materiale eller oplysninger om uautoriseret byggeri i de enkelte medlemsstater. Da der ikke findes nogen bindende fællesskabslovgivning angående byggeaktiviteter og -standarder, henhører procedurerne for udstedelse af byggetilladelser udelukkende under national lovgivning, og det i den skriftlige forespørgsel indeholdte spørgsmål hører derfor under den græske regerings kompetence. Kommissionen har derfor ikke til hensigt at anmode om oplysninger om byggestandarden i ulovlige (uautoriserede) bygninger i Grækenland.

Hvad angår definitionen af skov og skovarealer anførte Kommissionen i sit første svar, at Union Forestry Strategy ikke indeholder en fællesskabsdefinition af skov og skovarealer. Det er de enkelte medlemsstaters nationale lovgivninger, der gælder for fællesskabslovgivningen og finansieringsinstrumenterne. Kommissionen ønsker at gøre opmærksom på, at artikel 3 i Europa-Parlamentets og Rådets forordning (EF) nr. 2152/2003 af 17. november 2003 om overvågning af skovene og af miljøvekselvirkninger i Fællesskabet (Forest Focus) (2) indeholder definitioner af »skov«, »andre træbevoksede landområder« og »andre landområder«. Disse definitioner skal respekteres og implementeres af medlemsstaterne til overholdelse af den ovennævnte forordning og de i denne indeholdte kontrolforanstaltninger, men deres anvendelse er kun gældende i forbindelse med denne forordning.

Med hensyn til borgere, der indbetaler beløb til boligkooperativer, uden hidtil at have fået nogen modydelse, kan Kommissionen blot gentage sit tidligere svar, nemlig at Fællesskabet ikke har nogen kompetence på området, og at spørgsmålet henhører under national lov.

(1) EUT C 78 E af 27.3.2004, s. 788.

(2) EUT L 324 af 11.12.2003.